РЕШЕНИЕ НА КОМИСИЯТА
oт 4 юли 2007 година
за предоставяне на Португалия на допълнителни дни в морето в рамките на участъци VIIIc и IXa на ICES, като се изключва заливът на Кадис
(нотифицирано под номер C(2007) 3186)
(само текстът на португалски език е автентичен)
(2007/474/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 41/2007 на Съвета от 21 декември 2006 г. за определяне на риболовните възможности през 2007 г. и съответните условия по отношение на някои рибни запаси и групи рибни запаси, приложими във водите на Общността, и по отношение на корабите на Общността във води, за които се изискват ограничения върху улова (1), и по-специално приложение IIБ, точка 9 от него,
като има предвид, че:
(1)
Точка 7 от приложение IIБ към Регламент (ЕО) № 41/2007 определя максималния брой дни в морето, през които съдовете на Общността с обща дължина, равна или по-голяма от 10 м, оборудвани с тралове с размер на отворите на мрежата, равен или по-голям от 32 мм, или с хрилни мрежи, чийто размер на отворите е равен или по-голям от 60 мм, или с дънни въжета майка, могат да бъдат в участъци VIIIc и IXa на ICES от 1 февруари 2007 г. до 31 януари 2008 г., като се изключва заливът на Кадис, в съответствие с разпоредбите на приложение IIБ, точка 1.
(2)
Точка 9 от приложение IIБ към Регламент (ЕО) № 41/2007 дава възможност на Комисията да предоставя допълнителни дни в морето, през които даден съд може да бъде в географската зона, оборудван с такива съоръжения за риболов, въз основа на постоянно прекратяване на риболовните дейности след 1 януари 2004 г.
(3)
На 10 октомври 2006 г., 14 ноември 2006 г. и 12 март 2007 г. Португалия представи данни, които доказват, че прекратилите дейност след 1 януари 2004 г. съдове са разгърнали 9,61 % от риболовното усилие, което е било регистрирано през 2003 г. от страна на съдовете на Португалия в тази географска зона, оборудвани с тралове, чиито размери на отворите на мрежата са равни или по-големи от 32 мм, 6,75 % от риболовното усилие за 2003 г. в тази географска зона от страна на съдове под флага на Португалия, оборудвани с хрилни мрежи с размери на отворите, равни или по-големи от 60 мм, и 14,12 % от риболовното усилие, разгърнато през 2003 г., от страна на съдове на Португалия в същата зона и оборудвани с дънни въжета майка.
(4)
Въз основа на предоставените данни и метода за изчисляване, предвиден в точка 9.1 от приложение IIБ, следва да бъдат предоставени на Португалия за периода от 1 февруари 2007 г. до 31 януари 2008 г. допълнителни дни в морето, както следва: 21 допълнителни дни в морето за съдове, оборудвани със съоръжения от категория 3, буква а), 15 допълнителни дни в морето за съдове със съоръжения от категория 3, буква б) и 30 допълнителни дни в морето за съдове със съоръжения от категория 3, буква в).
(5)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
1. Максималният брой дни, през които съд под флага на Португалия, оборудван с риболовно съоръжение, посочено в точка 3, буква а) от приложение IIБ към Регламент (ЕО) № 41/2007, който не подлежи на някое от специфичните условия, определени в точка 7.1 от посоченото приложение, може да бъде в участъци VIIIc и IXa на ICES, като се изключва заливът на Кадис, в съответствие с таблица I от същото приложение, се изменя на 237 дни годишно.
2. Максималният брой дни, през които съд под флага на Португалия, оборудван с риболовно съоръжение, посочено в точка 3, буква б) от приложение IIБ към Регламент (ЕО) № 41/2007, който не подлежи на някое от специфичните условия, определени в точка 7.1 от посоченото приложение, може да бъде в участъци VIIIc и IXa на ICES, като се изключва заливът на Кадис, в съответствие с таблица I от същото приложение, се изменя на 231 дни годишно.
3. Максималният брой дни, през които съд под флага на Португалия, оборудван с риболовно съоръжение, посочено в точка 3, буква в) от приложение IIБ към Регламент (ЕО) № 41/2007, който не подлежи на някое от специфичните условия, определени в точка 7.1 от посоченото приложение, може да бъде в участъци VIIIc и IXa на ICES, като се изключва заливът на Кадис, в съответствие с таблица I от същото приложение, се изменя на 246 дни годишно.
Член 2
Адресат на настоящото решение е Португалската република.
Съставено в Брюксел на 4 юли 2007 година.